《九月三日游乐郊作五言赠同游》
宋代·刘敞

昔在西省直，常有中园思。今来非吾室，犹称宣城诗。

芳郊后摇落，秋初尚华滋。丹宝何纂纂，黄花复离离。

俯见渊鱼翔，仰观云鸟嬉。物性附所适，吾生亦尔期。

置酒得同好，追胜不知疲。和歌凉风起，看舞白日移。

兴言想丘壑，弱丧惭旌麾。负郭如办此，怀金宁足为。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。